সাধারণ শেয়ারহোল্ডার হতে যে ফরম মহিবুল্লাহ দেখান তা অনেকটা ব্যাংকের হিসাব খোলার আবেদন ফরমের মতো। শর্তাবলিতে লেখা, সাধারণ শেয়ারহোল্ডার হতে বাংলাদেশের নাগরিক হতে হবে; আবেদনকারীকে এক শ টাকা পরিশোধ করে নির্দিষ্ট ফরম সংগ্রহ করতে হবে এবং সর্বনিম্ন পাঁচ হাজার টাকা বিনিয়োগ করতে হবে। এক বছর মেয়াদ পূর্তির আগে কোনো বিনিয়োগ তোলা যাবে না। এক বছর পর আমানত তুললে নানা ধরনের মুনাফা। এক বছর বিনিয়োগের পর তুললে ১০০ টাকায় ৩০ টাকা লভ্যাংশ, দুই বছর পর তুললে ১০০ টাকায় ৩৫ টাকা লভ্যাংশ; তিন বছর পর ৪০ টাকা লভ্যাংশ; চার বছর পর লভ্যাংশ ৫০ শতাংশ এবং কম্পানি তখন বোনাস দেবে আরো ৫০ শতাংশ অর্থাৎ চার বছরে এক শ টাকায় আরো এক শ টাকা মুনাফা অর্থাৎ মূল টাকা দ্বিগুণ হবে। কেউ দশ লাখ টাকা বিনিয়োগ করলে চার বছর পর পাবে বিশ লাখ টাকা। আর এক লাখ টাকা জামানত রাখলে মাসে লভ্যাংশ দেওয়া হবে দুই হাজার ৪০০ এবং বছরে ২৮ হাজার ৯০০ টাকা।